Document ID: 32000L0063

Kommissionens direktiv 2000/63/EF
af 5. oktober 2000
om ændring af direktiv 96/77/EF om specifikke renhedskriterier for andre tilsætningsstoffer til levnedsmidler end farvestoffer og sødestoffer
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 89/107/EØF af 21. december 1988 om indbyrdes tilnærmelse af medlemsstaternes lovgivning om tilsætningsstoffer, som må anvendes i levnedsmidler(1), ændret ved Europa-Parlamentets og Rådets direktiv 94/34/EF(2), særlig artikel 3, stk. 3, litra a),
efter høring af Den Videnskabelige Komité for Levnedsmidler, og
ud fra følgende betragtninger:
(1) Det er nødvendigt at fastsætte renhedskriterier for alle andre tilsætningsstoffer end farvestoffer og sødestoffer som omhandlet i Europa-Parlamentets og Rådets direktiv 95/2/EF af 20. februar 1995 om andre tilsætningsstoffer til levnedsmidler end farvestoffer og sødestoffer(3), senest ændret ved direktiv 98/72/EF(4).
(2) Kommissionens direktiv 96/77/EF af 2. december 1996 om specifikke renhedskriterier for andre tilsætningsstoffer til levnedsmidler end farvestoffer og sødestoffer(5), ændret ved direktiv 98/86/EF(6), indeholder renhedskriterier for en række tilsætningsstoffer til levnedsmidler. Direktivet bør nu suppleres med renhedskriterier for de resterende tilsætningsstoffer, der er omhandlet i direktiv 95/2/EF.
(3) Det er på baggrund af den tekniske udvikling påkrævet at ændre renhedskriterierne for butylhydroxyanisol (BHA) i direktiv 96/77/EF, og direktivet må derfor ændres.
(4) Der skal tages hensyn til specifikationerne og analysemetoderne for tilsætningsstoffer, således som de er fastsat i Codex Alimentarius af den fælles FAO/WHO-ekspertgruppe for tilsætningsstoffer til levnedsmidler (Joint FAO/WHO Expert Committee on Food Additives - JECFA).
(5) Levnedsmiddeltilsætningsstoffer, der fremstilles ved metoder eller af udgangsmaterialer, som i væsentlig grad adskiller sig fra dem, der er omfattet af evalueringen i Den Videnskabelige Komité for Levnedsmidler, og andre levnedsmiddeltilsætningsstoffer end dem, der er nævnt i dette direktiv, forelægges for Den Videnskabelige Komité for Levnedsmidler til en fuldstændig evaluering, hvor hovedvægten lægges på renhedskriterierne.
(6) Direktivets foranstaltninger er i overensstemmelse med udtalelse fra Den Stående Levnedsmiddelkomité -
UDSTEDT FØLGENDE DIREKTIV:
Artikel 1
Direktiv 96/77/EF ændres som følger:
1) I bilaget erstattes teksten under E 320 - butylhydroxyanisol (BHA) med teksten i bilag I til dette direktiv.
2) I bilaget indsættes teksten i bilag II til dette direktiv.
Artikel 2
1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. marts 2001. De underretter straks Kommissionen herom.
2. Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
3. Produkter, der er bragt på markedet eller mærket inden den 31. marts 2001, men som ikke opfylder bestemmelserne i dette direktiv, kan fortsat sælges, indtil de er udsolgt.
Artikel 3
Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.
Artikel 4
Dette direktiv er rettet til medlemsstaterne.
Udfærdiget i Bruxelles, den 5. oktober 2000.

Labels: 0
3
15
17